32004R0999
L 183/7
JURNALUL OFÍCIAL AL UNIUNII EUROPENE
REGULAMENTUL (CE) NR. 999/2004 AL CONSILIULUI
din 17 mai 2004
privind aplicarea Regulamentului (CE) nr. 1531/2002 de instituire a unui drept antidumping definitiv la importurile de televizoare color originare din Republica Populară Chineză, Republica Coreea, Malaysia și Thailanda și de încheiere a procedurii privind importurile de televizoare color originare din Singapore
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulament de bază”), în special articolul 8, articolul 11 alineatul (3) și articolul 22 litera (c),
având în vedere propunerea Comisiei prezentată după consultarea comitetului consultativ,
întrucât:
A. PROCEDURA
1. Măsurile în vigoare
(1)
Prin Regulamentul (CE) nr. 1531/2002 (2), Consiliul a instituit un drept antidumping definitiv la importurile de televizoare color (denumite în continuare „produsul în cauză”) originare, în special, din Republica Populară Chineză (denumită în continuare „China”). Prin Decizia 2002/683/CE a Comisiei (3) a fost acceptat un angajament pentru șapte exportatori chinezi: Haier Electrical Appliances Corporation Ltd, Hisense Import & Export Co. Ltd, Konka Group Co. Ltd, Sichuan Changhong Electric Co. Ltd, Skyworth Multimedia International (Shenzhen) Co. Ltd, TCL King Electrical Appliances (HuiZhou) Co. Ltd și Xiamen Overseas Chinese Electronic Co. Ltd.
(2)
Pentru importurile din China ale produsului în cauză, nivelul dreptului aplicabil prețului net franco frontieră comunitară, înainte de vămuire, a fost stabilit la 44,6 % prin Regulamentul (CE) nr. 1531/2002.
2. Ancheta
(3)
La 20 martie 2004, Comisia a anunțat, printr-un aviz publicat în Jurnalul Oficial al Uniunii Europene (4), deschiderea mai multor reexaminări parțiale ale măsurilor antidumping aplicabile importurilor anumitor produse originare din Republica Populară Chineză, din Federația Rusă, din Ucraina și din Republica Belarus, în conformitate cu articolul 11 alineatul (3) și articolul 22 litera (c) din regulamentul de bază. Măsura antidumping instituită la importurile de televizoare color originare din China este una dintre măsurile care au determinat deschiderea reexaminării (denumite în continuare „măsurile”).
(4)
Reexaminarea a fost lansată la inițiativa Comisiei pentru a verifica dacă, având în vedere extinderea Uniunii Europene la 1 mai 2004, aceste măsuri ar trebui adaptate.
(5)
Dat fiind că un volum specific al importurilor produsului în cauză originar din China face în prezent obiectul unui angajament de preț, s-a decis reexaminarea acestor măsuri pentru a determina dacă acest angajament, obținut pe baza datelor referitoare la o Comunitate alcătuită din cincisprezece state membre, ar trebui adaptat pentru a lua în considerare extinderea.
3. Părțile vizate de anchetă
(6)
Toate părțile interesate cunoscute de Comisie și în special industria comunitară, asociațiile de producători sau utilizatori din Comunitate, exportatorii-producători din țările în cauză, importatorii și asociații lor, autoritățile competente din țările în cauză, precum și părțile interesate din cele zece noi state membre care au aderat la Uniunea Europeană la 1 mai 2004 („cele zece noi state membre ale UE”) au fost informate cu privire la deschiderea anchetei și au avut posibilitatea de a-și face cunoscut punctul de vedere în scris și de a furniza informații și de a prezenta elemente de probă în termenele stabilite de avizul de deschidere. Toate părțile interesate care au solicitat și au indicat că există motive speciale pentru a fi audiate au fost audiate.
(7)
În acest sens, și-au făcut cunoscut punctul de vedere următoarele părți interesate:
(a)
un producător comunitar:
-
Royal Philips Electronics, Eindhoven, Țările de Jos;
(b)
producătorii-exportatori:
-
Camera de Comerț din China, Beijing, Republica Populară Chineză, reprezentând următorii producători-exportatori:
-
Haier Electrical Appliances Corporation Ltd;
-
Hisense Import and Export Co. Ltd;
-
Konka Group Co. Ltd;
-
Sichuan Changhong Electric Co. Ltd;
-
Skyworth Multimedia International (Shenzhen) Co. Ltd;
-
TCL King Electrical Appliances (HuiZhou) Co. Ltd;
-
Xiamen Overseas Chinese Electronic Co. Ltd.
B. PRODUSUL ÎN CAUZĂ
(8)
Produsele în cauză sunt televizoarele color cu diagonala ecranului mai mare de 15,5 cm, chiar incorporând un aparat de recepție de radiodifuziune și/sau un ceas. Acestea se încadrează în prezent la codurile NC ex 8528 12 52, 8528 12 54, 8528 12 56, 8528 12 58, ex 8528 12 62 și 8528 12 66.
C. REZULTATELE ANCHETEI
1. Afirmațiile părților interesate
(9)
Camera de Comerț din China pentru Import și Export de Produse Mecanice și Electronice (CCCME), care acționează în numele unor societăți al căror angajament, prezentat în asociere cu CCCME, a fost acceptat, a afirmat că volumul importurilor la care se aplică angajamentul de preț este stabilit pe baza unei proporții din consumul aparent al UE alcătuite din cincisprezece state membre. Aceasta susține că angajamentul ar trebui revizuit în consecință pentru a lua în considerare piața reprezentată de UE alcătuită din douăzeci și cinci de state membre. Aceasta a estimat că această revizuire este indispensabilă pentru a evita orice discriminare în favoarea altor societăți care exportă produsul în cauză către UE.
2. Comentariile primite din partea statelor membre
(10)
Statele membre și-au făcut cunoscut punctul lor de vedere: majoritatea lor este în favoarea adaptării măsurilor pentru a lua în considerare extinderea.
3. Evaluarea
(11)
O analiză a datelor și a informațiilor disponibile a confirmat faptul că volumul importurilor produsului în cauză, originar din China, în cele zece noi state membre ale UE este important. Volumul importurilor reglementate de angajamentul de preț în vigoare în prezent, fixat pe baza unei UE alcătuite din cincisprezece state membre, nu ia în considerare efectul creșterii pieței ca urmare a extinderii UE la douăzeci și cinci de state membre.
4. Concluziile
(12)
Ținând seama de cele menționate anterior, se pare că, datorită extinderii, măsurile ar trebui adaptate pentru a lua în considerare volumul suplimentar al importurilor pe piața celor zece noi state membre ale UE.
(13)
Volumul original al importurilor care fac obiectul angajamentului de preț pentru UE a celor Cincisprezece a fost stabilit sub forma unei cantități crescătoare, care ar trebui să atingă o proporție dată din consumul aparent în UE în cursul celui de-al cincilea an de angajament. Creșterea volumului importurilor care fac obiectul angajamentului de preț poate fi calculată potrivit aceleiași metode de calcul.
(14)
În consecință, Comisia ar trebui să accepte o propunere de modificare a angajamentului care să ia în considerare situația ulterioară extinderii pe baza metodei descrise la considerentul 13,
ADOPTĂ PREZENTUL REGULAMENT:
Articolul 1
Comisia este împuternicită să accepte o propunere de modificare a angajamentului privind creșterea volumului importurilor care fac obiectul angajamentului de preț acceptat prin Decizia 2002/683/CE privind importurile de televizoare color originare din Republica Populară Chineză. Creșterea este calculată prin aplicarea aceleiași metode de calcul ca cea utilizată pentru angajamentul de preț inițial, elaborată pentru UE a celor Cincisprezece: este vorba despre o sumă crescătoare care să atingă o proporție dată din consumul aparent al UE în cursul celui de-al cincilea an de angajament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 mai 2004.